“เคทีบี” เคาะ 6 หุ้นเด็ดประจำสัปดาห์ มอง SET ผันผวนในกรอบ 1,517-1,540 จุด
“เคทีบี” เคาะ 6 หุ้นเด็ดประจำสัปดาห์ มอง SET ผันผวนในกรอบ 1,517-1,540 จุด
“เคทีบี” เคาะ 6 หุ้นเด็ดประจำสัปดาห์ มอง SET ผันผวนในกรอบ 1,517-1,540 จุด
17 ก.พ. 2563

นายวิน อุดมรัชตวนิชย์ ประธานกรรมการ บล.เคทีบี (ประเทศไทย) (KTBST) เปิดเผยว่า ทิศทางตลาดหุ้นสัปดาห์นี้ (17-21 ก.พ.63) อาจมีความผันผวนจากปัจจัลบที่ยังมีอยู่จากทั้งในและต่างประเทศ โดยเฉพาะเรื่องการติดเชื้อไวรัส Covid-19 ที่จะไปกระทบต่อการขยายตัวทางเศรษฐกิจโลก (ราว 0.2-0.3%) และธุรกิจที่อิงการท่องเที่ยวของไทย ทำให้ตลาดหุ้นต่างประเทศ ยังมีความกังวลอยู่บ้าง แม้องค์การอนามัยโลก (WHO) ระบุสถานการณ์โดยรวมยังคง “ไม่มีความเปลี่ยนแปลงอย่างมีนัยสำคัญในรูปแบบของการเสียชีวิตและการติดเชื้อไวรัส”
ส่วนทิศทางตลาดหุ้นไทยนั้น มีหลายประเด็นที่ส่งผลต่อทิศทางตลาดในตลอดสัปดาห์ โดยผลการประมูล 5G ช่วงวันหยุดที่ผ่านมานั้น จะมีผลต่อราคาหุ้น ADVANC, DTAC, และ TRUE ในสัปดาห์นี้ ขณะเดียวกันรายงานตัวเลขอัตราการขยายตัวทางเศรษฐกิจ (GDP) ไตรมาส 4/62 ของไทยรายงานออกมาที่ 1.6% ต่ำสุดในรอบ 21 ไตรมาส และตัวเลขตลอดทั้งปี 62 เติบโต 2.4% ประเด็นสำคัญที่ตลาดจับตามากที่สุดและมีผลต่อทิศทางการเมืองไทยช่วงต่อไป คือการวินิจฉัยของศาลรัฐธรรมนูญกรณีเงินกู้ของพรรคอนาคตใหม่ว่าจะนำไปสู่การยุบพรรคหรือไม่
อีกประเด็นคือ รายงานกำไรไตรมาส 4/62 ของบริษัทจดทะเบียนที่จะทยอยรายงานออกมาต่อเนื่อง KTBST คาดว่ากำไรจะอยู่ที่ 2.23 แสนล้านบาท เติบโต 38% จากช่วงเดียวกันเมื่อปีก่อน และเติบโต 1.8% จากไตรมาสก่อน ซึ่งจะมีผลต่อหุ้นเฉพาะตัว ส่วนหุ้น CRC ที่จะเข้าซื้อขายในวันที่ 20 ก.พ. คาดว่าจะดึงเม็ดเงินจากหุ้นตัวอื่นๆเข้ามาเก็งกำไรในหุ้นตัวนี้ในช่วงสั้นๆ ทั้งนี้ ประเมินดัชนีฯสัปดาห์นี้ แกว่งในกรอบ 1,517-1,540 จุด
สำหรับกลยุทธ์การลงทุนในสัปดาห์นี้ มองว่าตลาดจะมีความผันผวนจากหลายปัจจัย และพัฒนาการการระบาดของไวรัส Covid-19 ที่คาดว่าน้อยลงตามลำดับ  แต่ภาพรวมของการลงทุน นักลงทุนจะยังคงสลับลงทุนในกลุ่มต่างๆ โดยไม่มีเม็ดเงินใหม่เข้ามาในตลาด ดังนั้นจึงต้องใช้ความระมัดระวังและลงทุนในกรอบเวลาสั้นๆ ในหุ้นที่ผลกำไรไตรมาส 4 ออกมาดี
โดยสัปดาห์นี้หุ้นที่น่าสนใจได้แก่  SAWAD, JMT , PTG , KTC , CBG, และ COM7 ส่วนพอร์ต KTBST SET50 ยังคงเป็น SAWAD และ PTG